Eyvind Vesselbo (V), 2007-02-22:
I 2002 igangsatte regeringen syv pilotprojekter for nationalparker.
Udgangspunktet for det arbejde var at anskueliggøre, hvordan en mulig nationalpark kunne komme til at se ud.
En af hovedbetingelserne i pilotprojekterne var, at de skulle være lokalt forankrede, og de måtte ikke påtvinge lodsejerne inden for området begrænsninger i forhold til før oprettelsen af nationalparken.
Nu ligger der syv pilotprojekter sat i gang af regeringen, og der ligger yderligere tre projekter sat i gang på privat initiativ.
Den nationale følgegruppe, som blev nedsat i 2004 for at følge arbejdet i pilotprojekterne, udarbejdede en rapport, som anbefalede, at der etableres nationalparker i Danmark med det formål at styrke naturen.
Lovforslagets hovedelement er som vedtaget i 2002, at nationalparkerne skal være lokalt forankrede.
Forudsætningen for at oprette en nationalpark er derfor, at de lokale politikere har godkendt, at projektet sættes i gang med det indhold, der er foreslået.
Derefter skal sagen til høring i lokalsamfundene.
Er der indvendinger, skal de indgå i det videre arbejde, og hele grundlaget for nationalparken kan blive ændret.
Det er vigtigt at understrege, at ingen lodsejer kan tvinges ind i projektet, heller ikke de lodsejere, som ligger inden for nationalparkområdet, kan blive tvunget til at ændre det, at de har et erhverv, eller blive tunget til at afstå jord.
Hvis man ønsker frivilligt at afstå jord eller acceptere indskrænkninger i brugsretten, skal der selvfølgelig udbetales et beløb ligesom ved en handel, hvor de ting sker.
Men ingen kan som sagt tvinges til noget som helst i forbindelse med oprettelsen af denne nationalpark.
Der kan således ikke blive tale om ekspropriation i forbindelse med oprettelsen af en nationalpark, heller ikke ved hjælp af anden lovgivning end nationalparklovgivningen.
Der skal oprettes en nationalparkfond, som får en bestyrelse udpeget af miljøministeren.
Fonden skal administrere nationalparken både økonomisk og naturmæssigt.
Til at hjælpe sig vil den få udnævnt et nationalparkråd bestående af folk fra lokalområdet, som har en viden på området.
Det råd skal rådgive nationalparkbestyrelsen.
Pengene til nationalparken afsættes på den årlige finanslov.
Som nævnt et par gange er det en forudsætning for, at der bliver oprettet en nationalpark, at der er lokal opbakning.
Derfor er det vigtigt, at projekter, som ønskes fremmet, kan vise en stor lokal enighed.
Nationalparker skal være til glæde for befolkningen og ikke til irritation, som er med til at skabe lokale konflikter.
Hvis det var tilfældet, ville hele ideen bag nationalparkerne være forfejlet.
Udgangspunktet for de fremtidige nationalparker er den unikke natur, et bestemt lokalområde har.
Derfor er det denne helt specifikke na tur, som er grunden til, at der oprettes en nationalpark i et lokalområde.
Det er derfor ikke meningen, at denne natur skal ændres.
Den skal passes og plejes, således at den fortsat vil være til glæde for befolkningen.
Med dette som udgangspunkt vil man ikke nødvendigvis opdage, at der er en nationalpark, når man færdes i et område, der er udnævnt som nationalpark.
Det er heller ikke så vigtigt.
Det er nok ikke overraskende, at vi kan støtte det her lovforslag.